**Chemická kinetika** alebo **reakčná kinetika** je časť fyzikálnej chémie, ktorá sleduje rýchlosti chemických reakcií a ich mechanizmy pri rôznych podmienkach.

Kinetiku možno vnímať ako doplnok k termodynamike, ktorá sa zaoberá energetikou chemickej reakcie a chemickou rovnováhou. O priebehu chemickej reakcie rozhoduje rýchlosť (kinetický aspekt) a stabilita produktov (termodynamický aspekt). Úpravou podmienok, pri ktorých reakcia prebieha, je potom možné ovplyvniť priebeh reakcie.

Špeciálnou oblasťou chemickej kinetiky je enzýmová kinetika, ktorá sleduje rýchlosti reakcií katalyzovaných enzýmami, ktoré katalyzujú (urýchľujú) priebeh chemických reakcií.

Rýchlosť reakcie
----------------

Rýchlosť reakcie opisuje, ako rýchlo prebieha daná reakcia. Dá sa vyjadriť ako zmena koncentrácie látky v čase. Pre reakciu

{\displaystyle {\ce {{aA}-> {bB}}}}
je rýchlosť reakcie daná ako 

{\displaystyle v=-{\frac {1}{a}}{\frac {d[\mathrm {A} ]}{dt}}={\frac {1}{b}}{\frac {d[\mathrm {B} ]}{dt}}}
Takisto ju možno zapísať ako

{\displaystyle v=k\cdot c\_{A}^{a}}
kde {\displaystyle k} je rýchlostná konštanta.

Reakčná rýchlosť je zároveň definovaný ako zmena rozsahu reakcie v čase:

{\displaystyle d\xi ={\frac {d\mathrm {n\_{A}} }{\nu \_{A}}}}
Jej jednotkou je zvyčajne mól za sekundu (mol s-1).

Delenie reakcií
---------------

Procesy možno podľa chemickej kinetiky deliť na homogénne (prebiehajúce v jednej fáze, napríklad v roztoku) alebo heterogénne (prebiehajúce na rozhraní fáz, napríklad na stene nádoby alebo elektrochemické procesy na elektróde).

Faktory ovplyvňujúce rýchlosť chemických reakcií
------------------------------------------------

Rýchlosť chemickej reakcie je všeobecne ovplyvnená okolitými podmienkami, napríklad teplotou, koncentráciou látok alebo prítomnosťou katalyzátorov. Medzi faktory, ktoré ovplyvňujú rýchlosť a priebeh chemických reakcií, patria:

* povaha látok, ktoré spolu reagujú
* skupenstvo
* veľkosť a štruktúra povrchu tuhých látok
* koncentrácia látok
* tlak
* teplota
* prítomnosť katalyzátora
* absorpcia žiarenia

Experimentálne metódy
---------------------

Priebeh chemických reakcií je možné sledovať mnohými experimentálnymi metódami. Zvolená metóda závisí na tom, o akú reakciu ide a aké látky spolu reagujú. Typicky sa používajú spektroskopické metódy, napríklad UV-Vis spektroskopia alebo NMR.[chýba zdroj]

Modely
------

Pomocou chemickej kinetiky možno modelovať závislosť reakčnej rýchlosti na koncentrácii látok. Pomocou týchto závislostí potom možno takisto odhadovať reakčné mechanizmy jednotlivých reakcií.

Referencie
----------

1. 1 2 3 4 5  chemická kinetika. In: BÍNA, Jaroslav. *Malá encyklopédia chémie*. Bratislava : Obzor, 1981. S. 315.
2. 1 2 3  KOTLÍK, Bohumír; RŮŽIČKOVÁ, Květoslava. *Chémia v kocke I.*. [s.l.] : [s.n.], 2002. ISBN 8088879965.
3. ↑  termodynamika. In: BÍNA, Jaroslav. *Malá encyklopédia chémie*. Bratislava : Obzor, 1981. S. 661.
4. ↑  MCMURRY, John. *Organic chemistry*. 9th ed. Boston, MA, USA : Cengage Learning, 2016. ISBN 978-1-305-63871-6. S. 428-430.
5. ↑  VOET, Donald. *Biochemistry*. 4th ed. Hoboken, NJ : John Wiley & Sons, 2011. ISBN 978-0-470-57095-1. S. 482-505.
6. ↑  IUPAC, *Compendium of Chemical Terminology*, 2nd ed. (the "Gold Book") (1997). Online corrected version:  (2006–) "Rate of reaction". DOI:10.1351/goldbook.R05156
7. 1 2  GAŽO, Ján. *Všeobecná a anorganická chémia*. [s.l.] : Alfa, 1978. S. 185.
8. ↑  AŠPERGER, Smiljko. *Chemical Kinetics and Reaction Mechanisms*. Boston, MA : Springer US, 2003. DOI: 10.1007/978-1-4419-9276-5\_2. Dostupné online. ISBN 978-1-4419-9276-5. DOI:10.1007/978-1-4419-9276-5\_2 S. 3–103. (po anglicky)

Pozri aj
--------

* Molekulovosť
* Poriadok reakcie
* Termodynamika
* Zrážková teória


|  |  |
| --- | --- |
| Portal | Chemický portál |